नेपाली यु–२० टोलीलाई बिदाइ
साफ यु–२० पुरुष फुटबल च्याम्पियनसिपमा सहभागिता जनाउन नेपाली युवा टोलीलाई शुक्रबार बिदाइ गरिएको छ ।
काठमाडौँ — साफ यु–२० पुरुष फुटबल च्याम्पियनसिपमा सहभागिता जनाउन नेपाली युवा टोलीलाई शुक्रबार बिदाइ गरिएको छ ।ललितपुरस्थित अखिल नेपाल फुटबल संघ (एन्फा) मुख्यालयमा आयोजित पत्रकार सम्मेलनमार्फत नेपाली टोलीको बिदाइ गरिएको हो । भारतको भुवनेश्वरमा हुने साफ यु–२० टोलीलाई एन्फाले बिदाइ गरेको हो ।टोलीलाई राष्ट्रिय खेलकुद परिषद्का सदस्य सचिव टंकलाल घिसिङ, एन्फा अध्यक्ष पंकजविक्रम नेम्वाङसहित केही एन्फा पदाधिकारी बिदाइ गरे । बिदाइपछि बोल्दै सदस्य सचिव टंकलाल घिसिङले लामो प्रक्रियाबाट प्रशिक्षको मिहिनेतबाट छनोट भएको टोलीले राम्रो नतिजा ल्याउने विश्वास व्यक्त गरे ।कसैलाई खुसी बनाउँदा भन्दा पनि देशलाई खुसी बनाउन खेलाडी खेलप्रति कटिबद्ध हुनुपर्ने अहिलेको खेलकुदको आवश्यकता भएको भन्दै घिसिङले साफ यु–२० मा सहभागी हुन गएको टोलीलाई सफलताको शुभकामना दिए ।एन्फा अध्यक्ष पंकजविक्रम नेम्वाङले विगतको उमेर समूहले ल्याएको नतिजालाई भत्काउँदै इतिहास रच्ने मौका भएको भन्दै नेपाली टोलीलाई शुभकामना दिए । एक साता हुने प्रतियोगितामा सहभागी हुन नेपाली टोली शुक्रबार दिउँसो भारत प्रस्थान गर्ने तालिका रहेको छ । च्याम्पियनसिपमा आयोजक भारत, नेपाल, माल्दिभ्स, श्रीलंका र बंगलादेशले सहभागिता जनाउँदै छन् ।